ET Euroopa Liidu Teataja C 82/7

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2015/C 82/08)

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„SOPPRESSATA DI CALABRIA”

EÜ nr: IT-PDO-0217-1569-19.10.2011

KGT ( ) KPN ( X )

1. Spetsifikaadi osa, mida muutmine hõlmab

—

☐

—

☒

—

☐

—

☒

—

☒

—

☐

—

☒

—

☐

—

☐

2. Muudatus(t)e liik

—

☐

—

☒

—

☐

—

☐

3. Muudatus(ed)

Toote kirjeldus

— Vorsti mõõdud on esitatud täpselt ja kehtivas tekstis olev ebamäärasust väljendav sõna „ligikaudu” on välja jäetud.

— Täpsustatud on, et toorvorsti „Soppressata di Calabria” värvus oleneb vorstis kasutatavatest koostisainetest ja vürtsidest.

Päritolutõend

— Vastavalt määrusele (EL) nr 1151/2012 on tootespetsifikaadi teksti ajakohastatud nende tootmisprotsesside osas, mida tootjad peavad päritolutõendi nõuete kajastamiseks järgima.

Tootmismeetod

— Täpsemad ning üksikasjalikumad juhised on antud tõu, tapavanuse ja -kaalu nõuete kohta; lubatud geneetiliste tüüpide loetelusse on lisatud kohalik musta värvi Apuulia-Calabria tõug. Kõnealuse tõu aretusregister koostati Apuulia ja Calabria maakonnas ajalooliselt kasvatatava kohaliku seapopulatsiooni omaduste alusel; lubatud geneetiliste tüüpide loetelusse lisati ka Duroci tõug, kuna seda esineb sigade päritolupiirkonnas rohkesti; selgelt on esile toodud ka need tõud, mille kasutamine on üheselt keelatud, kuna nende omadused ei vasta laagerdunud lihatoodete tootmiseks kasutatavate raskete sigade omadustele.

— Lisaks kehtivas spetsifikaadis ette nähtud võimalusele identifitseerida sigu vastava märgi järgi võib nüüd sigu identifitseerida ka sea tagajäsemel oleva tätoveeringu järgi, millel on selle seakasvatuse koodnumber, kus põrsas sündis.

— Selgelt on sätestatud sigade sööda valgusisalduse määr.

— Selgitatud on kehtivas spetsifikaadis olevat mõistet „vedel sööt”.

— Täpsemalt on sõnastatud ka toote koostisained, et parandada kehtivas tekstis olev ilmne sisuline viga lauses: „kehtivate õigusaktidega ette nähtud punane pipar”. Sõnadele „kehtivate õigusaktidega ette nähtud punane pipar” peaks järgnema trükivea tõttu dokumendist välja jäänud tekst muude maitse- ja lisaainete kohta. Muudatusega on määratud selgemalt kindlaks, mida „punase pipra” all mõeldakse, lisades teksti magusa paprika ja vürtspaprika, mis mõlemad kuuluvad perekonda Capsicum L. Need kehtivas spetsifikaadis puuduvad naturaalsed koostisained on selgelt loetletud, et kajastada päritolupiirkonnas ajalooliselt järgitavaid tavasid.

— Lisatud on lubatud lisaainete üksikasjalik nimekiri. Need lisaained ei muuda toote seost piirkonnaga, kuna ei muuda toote organoleptilisi omadusi, vaid hoiavad ära vorsti kvaliteedi halvenemise ebasoovitava käärimise tagajärjel. Lisaainete kasutamisega on võimalik pidurdada tootele kahjulike mikroobide levikut ja aidata kaasa tootele iseloomulikele aeglasele laagerdumisprotsessile.

— Lisatud on toote valmistamisel kasutatavate lõiketükkide vähim ja suurim suurus. Muudatus on tehtud selleks, et spetsifikaadis juba esinevat nõuet täpsustada. Lisaks sellele on lisatud võimalus kasutada taiosa anatoomilist lõiketükki – fileed, mida samuti toote „Soppressata di Calabria” tootmisel traditsiooniliselt kasutatakse. Selle muudatusega on parandatud kehtivas spetsifikaadis olev eksitus.

— Vähendatud on lihamassis kasutatava peki minimaalset osakaalu, et toode oleks madalama kalorsusega.

— Samuti on ette nähtud, et kui kasutada võimalust toodet „Soppressata di Calabria” viilutatud kujul müüa, peaks vorst olema kujult pikem kujuga ning topitud söödavasse kollageensoolde. See säte aitab hõlbustada toote viilutamisprotsessi ning ära hoida viilutamisel tekkivaid liigseid ülejääke.

— Täpsustatud on, et 45 päevane laagerdumisaeg on vähim, mida võib traditsioonilisel tootmisel kasutada.

Märgistus

— Lisatud on „Soppressata di Calabria” DOP (KPN) identifitseerimist võimaldav logo.

— Lisatud on võimalus kanda märgisele sõnad: „piccante” (vürtsikas), „dolce” (mahe) või „bianca” (hele), kui tootes on kasutatud vürts- või magusat paprikat või selle pastat.

— Ette on nähtud võimalus, et toode tuleb anda tarbimisse tervena, tükeldatult või viilutatult vaakum- või gaasipakendis. Praegu kehtivas spetsifikaadis ei ole neid nõudeid ette nähtud, kuid need on vajalikud selleks, et tagada toote organoleptiliste omaduste säilimine toote ostmis- ja tarbimisviiside arengut silmas pidades.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„SOPPRESSATA DI CALABRIA”

EÜ nr: IT-PDO-0217-1569-19.10.2011

KGT ( ) KPN ( X )

1. Nimetus

„Soppressata di Calabria”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab

Toorvorst „Soppressata di Calabria” on valmistatud ühtlasest lihamassist, mis koosneb tagasingi keskmise suurusega tükkidest, mille osakaal tootes ei ole alla 50 %, abatükist ja/või fileest, mille osakaal tootes ei ole üle 50 %, liha on külmutamata, rasvane osa valitud rümba siseosast kaelatüki kõrvale jäävast pekist, teised koostisained on naturaalsed maitseained (sool, must pipar teradena ja jahvatatult, punane pipar (liigist Capsicum L.), vürtspaprika, magus paprika jahvatatult ja/või pastana, vein, naturaalsed maitse- ja lõhnaained). Hästi valitud peki osakaal iga töödeldud liha kilogrammi kohta võib olla erinev, jäädes vahemikku 4–15 %. Laagerdumisaeg on vähemalt 45 päeva. Toorvorstil „Soppressata di Calabria” peavad olema turustamise hetkel järgmised omadused: kergelt lame silindrikuju, pikkus vahemikus 10–18 cm ja läbimõõt 4–8 cm; lõikamisel on toode kompaktne ja pehme, lõikekoht on olenevalt kasutatud maitseainetest loomuliku punase värvusega või ühtlaselt erepunane.

Üksnes sellised tooted, mida turustatakse viilutatult vaakum- või gaasipakendis, võivad olla topitud toidukõlblikku kollageensoolde, millest valmistatakse 40–60 cm pikkune toode.

3.3. Tooraine (üksnes töödeldud toodete puhul)

Toote „Soppressata di Calabria” valmistamiseks kasutatakse Calabria maakonnas kasvatatud sigade liha.

Emiste ja kultide liha ei ole lubatud kasutada.

Sigade geneetilised omadused peavad olema kooskõlas Itaalia raske sea omadustega, mille aluseks on järgmised traditsioonilised suure sea tõud:

— Apuulia-Calabria tõug;

— Itaalia tõuraamatu kohaselt parandatud tõud Itaalia Large White ja Itaalia Landrace või mõlema tõu kultide järeltulijad;

— Itaalia tõuraamatu kohaselt parandatud Itaalia Duroci tõugu kultide järeltulijad;

— muud tõugu kultide või hübriidkultide järeltulijad, kes on sündinud Itaalias või väljaspool Itaaliat, tingimusel et need on aretatud vastavalt selektsiooni- ja ristamisskeemidele, mille eesmärgid ei ole vastuolus Itaalia tõuraamatu ettekirjutustega raskete sigade tootmise kohta.

Seevastu on sõnaselgelt keelatud:

— kasutada sigu, kellel esineb vastunäidustatud omadusi, eelkõige loomi, kes kannavad stressitundlikkusega seotud geeni;

— kasutada Belgia Landrace’i, Hampshire’i, Pietraini ja Spoti tõugu puhtatõulisi sigu.

Tapamajja saadetavasse partiisse kuulavate sigade keskmine kaal ei tohi olla alla 140 kg.

3.4. Sööt (üksnes loomse päritoluga toodete puhul)

Sigade söödasegu peab koosnema mitte vähem kui 50 % ulatuses odrast, põldoast, maisist, tammetõrudest ja kikerhernestest.

Sigade sööta ei tohi lisada maniokki ega kartulit, samuti toiduainetööstuse kõrvalprodukte, mis võiksid anda lihale ja pekile soovimatu lõhna ja maitse.

Et nuumatavate sigade liha oleks tihedam, on keelatud anda sööta vedelal kujul. Vedelal kujul tohib anda piima töötlemisel saadavaid kõrvalprodukte.

Vähemalt kaks kuud enne sea tapmist peab tema söödas suurendama valgukomponenti ja sööda valgusisaldus ei tohi olla alla 12 %.

Söödas sisalduvad ained peavad olema turuolukorrale vastavalt pärit geograafilisest tootmispiirkonnast.

3.5. Tootmise erietapid, mis peavad toimuma määratletud geograafilises piirkonnas

Calabria maakonna territooriumil peavad toimuma sigade kasvatamisega seotud etapid ning tapmine; lõiketükkide valik, hakkimine ja lihasegu valmistamine; sooltesse toppimine, sidumine ja laagerdumine.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Kaitstud päritolunimetus „Soppressata di Calabria”, millele järgneb märge „Denominazione d’Origine Protetta” („kaitstud päritolunimetus”), peab olema kantud märgisele, toote külge seotud sildile või portsjonitena müüdava toote pakendile selgete kustutamatute tähtedega ning eristuma selgelt kõigist muudest märgetest.

Märgisel peab olema ka järgmine „Soppressata di Calabria” DOP (KPN) logo.

Märgisel võivad olla ka sõnad „piccante” (vürtsikas), „dolce” (mahe) või „bianca” (hele), kui tootes „Soppressata di Calabria” on kasutatud punast pipart (liigist Capsicum L.), vürtspaprikat, magusat paprikat või kui tootele ei ole vastavaid vürtse lisatud.

4. Geograafilise piirkonna täpne määratlus

Toodet „Soppressata di Calabria” valmistatakse traditsioonilises tootmispiirkonnas, mis asub Calabria maakonna territooriumil.

5. Seos geograafilise piirkonnaga

5.1. Geograafilise piirkonna eripära

Geograafiline tootmispiirkond asub Itaalia lõunaosas ja seda iseloomustab mõõdukalt soe kliima, sajab vähe ning peamiselt talveperioodil. Territoorium on valdavalt künklik ja mägine, kuid kuna tegemist on poolsaarega, kuulub siia ka 800 km ulatuses Türreeni ja Joonia mere äärde jäävat rannikuala. Mere ning künkliku ja mägise ala koosmõju loob vahemerelises keskkonnas erilised kliimatingimused.

Toote „Soppressata di Calabria” valmistamine põhineb Calabria maakonnas alguse saanud kogemustel ja traditsioonidel. Toote valmistamisel mängib olulist rolli tootjate oskus valida välja ja töödelda erinevaid lihatükke, millest lihamassi teha, samuti oskus kasutada naturaalseid maitse- ja lõhnaaineid.

5.2. Toote eripära

„Soppressata di Calabria” on Calabria maakonna tüüpiline laagerdatud toorvorst. „Soppressata di Calabria” on valmistatud ühtlasest lihamassist, mis koosneb tagasingi, abatüki ja/või filee keskmise suurusega tükkidest, rasvasest osast, mis on valitud rümba esiosast kaelatüki kõrvale jäävast pekist, ning naturaalsetest maitseainetest. Lisaks sellele erineb toode teistest omalaadsetest oma kergelt lapiku kuju poolest ning kasutatud maitseainetest tulenevalt kergelt vürtsika maitse poolest.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Toote „Soppressata di Calabria” suhtes kohaldatavad nõuded on seotud keskkonnatingimuste ning loodus- ja inimfaktoriga.

Toorvorsti „Soppressata di Calabria” tootmis- ja töötlemispiirkonda iseloomustab tihe seos ümbritseva keskkonna ja Itaalia lõunaosale omase kliimaga: sajab vähe ja valdavalt talvekuudel, geograafiliselt on ala avatud tuultele ning temperatuuride vahe on märkimisväärne – kõik see loob toorvorstide laagerdumisruumides ideaalsed tingimused.

Toorvorsti „Soppressata di Calabria” valmistamine eeldab liha lõikamisega tegelevate töötajate kogemust. Sobivalt valitud taiosad hakitakse keskmise suurusega tükkideks ning segatakse peki ja maitseainetega. Lihatükkide töötlemisel kasutavad vorstimeistrid Calabria traditsiooni kohaselt naturaalseid lõhnaaineid, mis annavad toorvorstile „Soppressata di Calabria” selle eripära.

Lisaks sellele on oluline ka vorstimeistrite tähelepanelikkus lihamassi soolde toppimisel ja vorsti laagerdumisel, sest just nii valmib toode, mille kuju on kergelt lame ja konsistents just õige tihedusega.

Tooraine, toode ja nimetus on tihedalt seotud määratletud geograafilise piirkonna sotsiaalse ja majandusliku arenguga; just siit on saanud alguse traditsioonid ja kohalikud tavad. Esile võib tuua asjaolu, et toorainena kasutatakse Itaalia raskete sigade tõugude liha, sigu aga söödetakse samast piirkonnast pärit taimsete saadustega. Seega on „Soppressata di Calabria” geograafilise piirkonnaga tihedalt seotud kohaliku kliima, sigade söödatavade ja ka inimfaktori seisukohast.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Soppressata di Calabria” tunnustamise ettepaneku 25. juuli 2011. aasta Itaalia Vabariigi Teatajas nr 171.

Toote spetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealune märkus 3.